Pulang (filem)

Pulang merupakan sebuah filem drama biografi sejarah Malaysia 2018 yang diarahkan oleh Kabir Bhatia diilhamkan suatu kisah peristiwa benar yang berlaku pada tahun 1940-an, filem ini dibintangi Remy Ishak dan Puteri Aishah yang memegang watak utama dibantu oleh Azrel Ismail, Erwin Dawson dan Jalaluddin Hassan. Filem ini ditayangkan di  pawagam seluruh negara Malaysia pada 26 Julai 2018.

Harian Metro menyenaraikan Pulang sebagai salah satu dari 10 filem tempatan dengan pecah panggung tertinggi bagi tahun 2018.

Sinopsis
Sekitar tahun 1940-an semasa Jepun menakluk Tanah Melayu, Othman, seorang kelasi kapal yang ingin mengubah nasib dan kehidupan keluarganya dengan mengikuti pengembaraan berlayar ke merata dunia. Sebelum berlayar, dia telah berjanji yang dia akan pulang dengan membawa kekayaan untuk isterinya Che Thom dan anak lelaki mereka, Omar. Dengan penuh kesabaran, isterinya akur dengan kepergiannya dan setia menunggu kepulangan suaminya selama 61 tahun.

Barisan pelakon

Pelakon utama

 Remy Ishak sebagai Othman
 Puteri Aishah sebagai Che Thom

Pelakon pembantu
 Azrel Ismail sebagai Omar
 Iman Haidar sebagai Omar (6 tahun)
 Idan Aedan sebagai Omar (11 tahun)
 Jalaluddin Hassan sebagai Omar (50an)
 Erwin Dawson sebagai Ahmad
 Juliana Evans sebagai Alia
 Rahim Razali sebagai Jamil (90an)
 Aida Khalida sebagai Jaybah
 Syazuwan Hassan sebagai Cikgu Hassan
 Alvin Wong sebagai Lum
 Sherry Al Jeffry sebagai Thom (70an)
 Winnie Thye sebagai Mamasan
 Doppo Watanabe sebagai Pegawai Jepun
 Sean Allan Perry sebagai Kapten Inggeris
 Akmal Ahmad sebagai Karim
 Nur Akhtar Mohamad Amin sebagai Salmah
 Naza Abdul Manas sebagai Taib
 Rosli Sako sebagai pemberi maklumat
 Geoff Andre Feyaerts sebagai Pelayar

Pembikinan

Penerbitan 
Pulang berdasarkan dari satu kisah benar seorang kelasi kapal pada 1940-an. Ia diarahkan oleh Kabir Bhatia, pengarah filem kelahiran India yang terkenal dengan filem seperti Cinta (2006), Setem (2009) dan Nur Kasih The Movie (2011). Skrip filem ini ditulis oleh isteri Kabir, Mira Mustaffa. Kos pembikinan filem ini dianggarkan berjumlah RM 6 juta, manakala kos bagi imej janaan komputer dilaporkan berjumlah RM2 juta.

Idea asal filem ini telah diberikan oleh Ketua Pegawai Eksekutif Rangkaian Televisyen Media Prima Berhad, Datuk Ahmad Izham Omar yang mana ia berdasarkan suatu peristiwa sebenar memuatkan unsur-unsur dramatik dan turut menampilkan kisah yang pastinya cukup tragis dalam zaman yang berbeza, ia turut menampilkan zaman penaklukan Jepun ketika Perang Dunia Kedua.

Pemilihan pelakon 
Semua pelakon yang terlibat menjalani sesi uji bakat yang dijalankan oleh Kabir bagi memilih pelakon yang sesuai melakonkan watak masing-masing. Azrel Ismail yang terkenal dengan peranan drama dan telefilem, memegang watak sebagai Omar; Azrel mengakui impian berlakon bersama Remy Ishak menjadi kenyataan dalam filem ini dan teruja kerana dapat bekerja di bawah arahan Kabir. Bekas alumni Dewi Remaja 2014/15, Puteri Aishah memegang watak sebagai Che Thom; Pulang ialah filem sulung lakonannya. Puteri berkata: "Berpeluang bergandingan dengan Remy juga satu pengalaman yang cukup berharga buat saya. Malah, saya memang memberi komitmen 100 peratus terhadap pembikinan cerita ini dan sentiasa terbawa-bawa watak saya ketika penggambaran Pulang,". Remy yang sebelum ini berlakon dalam beberapa filem arahan Kabir, memegang watak sebagai Othman; beliau pada mulanya merasakan skripnya bagus dan masih tidak dapat membayangkan bagaimana teknik imej janaan komputer (CGI) akan digunakan. Untuk filem ini, beliau berkampung selama dua minggu di Terengganu.

Keluaran

Promosi
Sebelum tayangan perdana rasmi, treler rasmi filem ini dikeluarkan di saluran YouTube rasmi Primeworks Studios pada 27 Jun 2018. Manakala, di belakang tabir filem ini disiarkan di TV3 dan TV9.

Bagi mempromosikan filem ini, rancangan dokumentari TV3, Majalah 3 menyiarkan kisah sebenar di sebalik penerbitan filem ini pada 6 Ogos 2018.

Sambutan

Kutipan panggung
Pulang ditayangkan di pawagam seluruh negara pada 26 Julai 2018. Dalam tempoh kurang seminggu tayangan rasminya, Pulang berjaya mencatat kutipan panggung melebihi RM1 juta.

Ulasan kritis
Pulang menerima ulasan positif dan bercampur-campur. Mohd Haikal Isa dari Kosmo! mendapati kekuatan sinematografi filem ini terletak pada kekuatan persembahan setiap pelakonnya. Beliau turut memuji kebijakan Kabir yang menggunakan "magis sinematografinya dari pembukaan hingga penamat filem". Haizir Othman dari Malaysiakini mendapati filem ini merupakan "kisah misteri perasaan orang Melayu yang kompleks dan sukar diduga seperti dalamnya lautan" dan mempunyai persamaan dengan kegagalan komunikasi antara Zainuddin dengan Hayati selepas kematian Aziz dalam kisah Tenggelamnya Kapal Van Der Wijck karya Hamka. Salman Sazali dari The Vocket berkata: "Pulang akan mengajar anda erti penantian, di mana satu pihak terpaksa menunggu insan yang disayanginya hari demi hari tanpa mengetahui bila kekasih hatinya akan pulang." Shazryn Mohd Faizal dari mStar Online pula berkata: "Memang tidak dinafikan kekuatan cerita filem Pulang tetapi disebabkan kelemahan aspek teknikal menyebabkan ia menjadi sedikit cacat.

Maklum balas
Menurut Ahmad Izham Omar, beliau merasa sebak kerana sambutan positif daripada penonton tempatan di laman sosial. Filem ini berjaya menduduki tangga kelima teratas di Twitter menerusi tanda pagar #PulangTheMovie.

Adaptasi novel
Sebuah novel adaptasi filem dengan tajuk sama telah ditulis oleh novelis terkenal, Lily Haslina Nasir, dan diterbitkan oleh hasil kerjasama Primeworks Studios dan Penerbitan Karyaseni. Novel ini dikeluarkan pada Mei 2018 dan telah dikeluarkan sebanyak 8,000 cetakan dan boleh dibeli menerusi aplikasi Karyaseni dan Lazada.

Muzik
Komposer dan penerbit muzik terkenal, Aubrey Suwito diberi kepercayaan mencipta skor muzik.

Runut bunyi rasmi bagi filem Pulang ialah "Layarlah Kembali" nyanyian Dayang Nurfaizah, dikeluarkan pada 7 April 2017 oleh Monkey Bone Records dan boleh didapati untuk muat turun digital di iTunes dan penstriman digital di Spotify.

Format dan senarai runut

Sejarah keluaran

Anugerah dan pencapaian

Rujukan

Pautan luar
 

Filem 2018
Filem Malaysia tahun 2018
Filem drama Malaysia
Filem arahan Kabir Bhatia
Filem berdasarkan kejadian sebenar
Filem sejarah Malaysia
Filem terbitan Primeworks Studios